Գագիկ Վարդանյանը «Հետքի» հետ զրույցում պատմում է, որ եկեղեցու կառուցման նախաձեռնությունը եղել է իր ծնողներինը: Հայրը եղել է դպրոցի երկարամյա տնօրեն, իսկ մայրը՝ նույն դպրոցի ուսուցչուհի: Ասում է, որ եկեղեցու Ս. Վարդան անվանումն առաջարկել է համայնքը: Վարդան է եղել նաեւ Գ. Վարդանյանի պապի անունը: «Երբ տեր Սիոնի հետ սրբերի մեջ մտածում էինք անունը, ասաց՝ կարելի է կոչել Սուրբ Վարդան, քանի որ դուք Վարդանյան եք: Վարդան կա սրբերի մեջ դասակարգված»,- նշում է բարերարը ու հավելում, որ բացի այս եկեղեցուց, տարբեր այլ բարեգործություններ է արել՝ Դալարիկի դպրոցն ու Կոտայքի մարզի Ալափարս գյուղի Ս. Վարդան Զորավար եկեղեցին է վերանորոգել: